**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.12.2018, ora 8.00 – 16.12.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.12.2018, ora 7.00**

**RÂURI**

Debitele au fost, în general, staţionare, exceptând cursul mijlociu al Prutului, unde au fost în uşoară scădere.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului şi pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Alb, Bistra, Moravița, Caraş, Nera, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben), bazinul mijlociu și inferior al Oltului și bazinele superioare ale Argeșului și Ialomiței.

Formațiunile de gheață (gheață la maluri, năboi, pod de gheață) au fost în uşoară diminuare şi restrângere.

Curge năboi pe râurile la staţiile hidrometrice: Mara – Vadu Izei, Sălişte – Sălişte, Vâlsan – Mălureni, Ialomiţa – Târgovişte, Ialomiţa – Băleni, Ialomicioara – Fieni şi Putna – Colacu.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi în general staționare.

Sunt posibile creşteri de niveluri şi debite pe unele râuri mici din jumătatea de sud a ţării, ca urmare a precipitaţiilor prognozate, cedării apei din stratul de zăpadă, evoluţiei formaţiunilor de gheaţă şi propagării.

Formațiunile de gheață vor fi în uşoară diminuare şi restrângere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 15 – 16.12.2018 a fost în creştere, având valoarea de 3400 m3/s, sub media multianuală a lunii decembrie (5200 m3/s).

În aval de Porţile de Fier debitele au fost în creștere pe sectorul Gruia – Vadu Oii şi relativ staționare pe sectorul Brăila – Tulcea..

Debitul la intrarea în ţară (secţiunea Baziaş) va fi în creştere (3500 m3/s).

În aval de Porţile de Fier debitele vor fi în creştere pe sectorul Gruia – Hârşova şi relativ staţionare pe sectorul Vadu Oii – Tulcea.

**2.** **Situaţia meteorologică în intervalul 15.12.2018, ora 8.00 – 16.12.2018, ora 6.00**

**ÎN ŢARĂ**

Vremea a fost mai rece decât în mod normal la această dată, exceptând zona litoralului, unde valorile termice s-au situat în general în jurul mediilor multianuale. Cerul a fost noros și temporar s-au semnalat precipitații pe arii extinse în toate regiunile. La munte și în Banat a nins, în Crișana, Maramureș și Transilvania au predominat ninsorile, în Moldova- pe parcursul zilei a nins, iar noaptea precipitațiile au fost mixte, în Oltenia au fost mixte, în Muntenia în prima parte a intervalului s-au semnalat ninsori, lapoviță și trecător ploaie, iar noaptea au predominat ploile, iar în Dobrogea au fost mai ales ploi și burniță. Pe spații mici, în primele ore ale intervalului, apoi după-amiaza și din nou spre seară și în cursul nopții în special în sud și sud-est au fost depuneri de polei, consemnate fiind cele din zona Municipiului București precum și cele de pe raza județelor Dolj, Olt, Argeș, Teleorman, Giurgiu, Călărași, Ialomița, Vrancea, Galați, Vaslui, Botoșani și Iași. Vântul a suflat slab și moderat, cu intensificări în zona înaltă a Munților Banatului, a Carpaților Meridionali și Orientali, unde la rafală s-au atins și depășit 90 km/h, ninsoarea fiind puternic viscolită, iar zăpada spulberată, precum și în regiunile sudice și izolat în cele centrale, dar la intensități mai mici, înregistrându-se viteze în general de 45...55 km/h. Temperaturile maxime s-au situat între -3 grade la Joseni, Miercurea Ciuc și Suceava și 9 grade la Mangalia, iar la ora 06.00 se înregistrau valori termice între -4 grade la Darabani, Rădăuți, Suceava, Cotnari și Târgu Neamț și 9 grade la Călărași, Fetești, Cernavodă, Medgidia, Constanța și Mangalia. Stratul de zăpadă, prezent în cea mai mare parte a țării măsura la ora 20.00 până la 96 cm la munte (Bâlea Lac), de până la 33 cm în Oltenia, de până la 30 cm în Banat, de până la 19 cm în Crișana, în cea mai mare parte a Munteniei până la 20 cm, și de până la 15 cm în Moldova și local în Transilvania.

***Observație:*** *începând de ieri de la ora 08.00 au fost în vigoare* ***28 de mesaje*** *privind fenomene meteorologice periculoase imediate* ***cod galben****, după cum urmează: 7 emise de CNPM București pentru Muntenia, 12 emise de SRPV Bacău, 5 de SRPV Craiova, 3 de SRPV Constanța și 1 de SRPV Sibiu.*

**LA BUCUREŞTI**

Vremea a fost închisă și s-a menținut mai rece decât în mod normal; temperatura maximă înregistrată fiind de 0 grade la toate stațiile meteorologice, valoare cu 3 până la 4 grade mai coborâtă decât media multianuală a datei. Temporar s-au semnalat precipitații slabe, în primele ore sub formă de ninsoare, ce apoi treptat s-au transformat, la început în lapoviță, apoi după amiaza și în orele serii în burniță ce a favorizat depuneri de polei, iar noaptea a plouat. Vântul a suflat moderat cu intensificări temporare, la rafală atingându-se viteze în general de 45...55 km/h. La ora 06.00 se înregistra 1 grad la toate stațiile meteo. Grosimea stratului de zăpadă, măsurat la ora 20.00 în platformele stațiilor meteorologice, în diminuare ușoară, era de 11 cm la Băneasa și Filaret și 9 cm la Afumați.

**3. Prognoza meteorologică în intervalul 16.12.2018, ora 8.00 – 17.12.2018, ora 8.00**

**ÎN ŢARĂ**

Vremea se va menține închisă, cu precipitații pe arii extinse. În vestul și în sud-vestul țării, precum și la munte, în special pe parcursul zilei, va continua să ningă; **ninsorile vor fi mai consistente în special în prima parte a zilei în Banat, sudul Crișanei, vestul și nordul Olteniei, zona Carpaților Occidentali, Meridionali și de Curbură unde stratul de zăpadă va fi semnificativ.** În Transilvania și Moldova vor fi precipitații mixte, iar în estul și sudul Olteniei, în Muntenia și în Dobrogea va ploua moderat cantitativ. Se va depune polei local în Moldova și pe spații mai mici în Transilvania, iar în orele dimineții în estul Carpaților Meridionali și în cei de Curbură la altitudini sub 1500 m se vor semnala precipitații mixte ce vor favoriza formarea de polei sau ghețuș. **La munte vântul va sufla cu peste 60...70 km/h și va fi visco**l, iar în regiunile sudice și sud-estice vor fi intensificări temporare, cu viteze în general de 45...55 km/h. Temperaturile maxime se vor încadra între -3 grade în nordul Moldovei și 10 grade în sudul Dobrogei; minimele termice vor fi cuprinse în general între -6 și 5 grade, cu cele mai mici valori în extremitatea de vest a teritoriului. Spre sfârșitul intervalului, pe spații mici, se va forma ceață.

**LA BUCUREŞTI**

Vremea se va menține închisă și temporar va ploua, moderat cantitativ pe parcursul zilei (în jurul a 10 l/mp). Vântul va sufla moderat, cu viteze de 35...40 km/h la începutul zilei, apoi va fi în diminuare. Temperatura maximă va fi de 4...5 grade, iar cea minimă de 1...2 grade.

***II. CALITATEA APELOR***

***Comisariatul Județean Neamț din cadrul Gărzii Naționale de Mediu și Administrația Națională Apele Române*** informează despre producerea, la data de 15.12.2018, unei poluari accidentale cu ape reziduale a apei pârâaului Bicaz, in zona com. Bicaz Chei, județul Neamț. Posibila afectare a apei potabile in zona com.Tasca si oras Bicaz. La fata locului s-au deplasat reprezentanți ai GNM-CJ NT, SGA NT, APM NT și ai Companiei de Apă Apaserv. Rezultatele analizelor fizico-chimice la probele de apa prelevate si efectuate de  LABORATORUL DE CALITATEA APEI-SGA Neamț în următoarele secțiuni:

1. Rau Bicaz-  Front captare Ticos Floarea;

2. Aval confluență râu Bicaz cu râu Jidan, loc. Bicazul Ardelean;

3. Aval confluență râu Bicaz cu râu Damuc, loc. Bicaz Chei;

4. Râu Bicaz-zona aval Stațiune Lacu Roșu;

5. Râu Bicaz - intrare în Lacu Roșu (Casa Vrânceană).

sunt următoarele:

Secțiunea         pH           O2 diz.      CCOMn         Amoniu

                (unități pH)  (mgO2/l)    (mgO2/l)        (mgN/l)

1.           8,3            13,0         < 4          < LOQ

2.          8,3            13,4         < 4             0,027

3.           8,2            13,3         < 4           < LOQ

4.          8,2            12,9         < 4           < LOQ

5.          8.2            13,5         < 4             0,049

Rezultatele analizelor fizico-chimice se încadrează în starea bună de calitate a cursului de apă.

Analizele bacteriologice sunt în lucru la  LABORATORUL DE CALITATEA APEI ABA Siret, pe care le vom transmite când se vor finaliza.

***III. CALITATEA MEDIULUI***

1. **În domeniul aerului**

***Comisariatul Județean Ialomița din cadrul Gărzii Naționale de Mediu*** informează despre producerea, la data de 15.12.2018 unu incendiu la un depozit de anvelope în apropierea căruia se află un bazin cu carburant, pe raza orașului Fierbinți-Târg, județul Ialomița. Echipajele ISU acționează pentru lichidarea incendiului. Nu se cunosc cauzele declanșatoare. Nu s-au raportat victime. Vom reveni cu informații suplimentare.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**